Ændret forslag til EUROPA-PARLAMENTETS OG RÅDETS BESLUTNING om vedtagelse af et handlingsprogram for toldvæsenet i Fællesskabet (Told 2007) (forelagt af Kommissionen i henhold til EF-traktatens artikel 250, stk. 2)

BEGRUNDELSE

I Procedure

1. Det nuværende program Told 2002 [1] udløber den 31. december 2002. Den 23. januar 2002 stillede Kommissionen forslag til en fortsættelse og udvidelse af programmet. Det nye program får betegnelsen Told 2007.

[1] Europa-Parlamentets og Rådets beslutning nr. 105/2000/EF af 17. december 1999 om vedtagelse af et handlingsprogram for toldvæsenet i EF ("Told 2002") , EFT L 13 af 19.1.2000, s. 1.

2. Europa-Parlamentet hilste forslaget velkommen og fremkom med en række ændringsforslag. De berørte ikke forslagets substans og var hovedsagelig rettet mod at forbedre målsætningerne, evalueringen og komitologiproceduren. Ordfører Fourtous betænkning blev vedtaget af Parlamentet den 3. september 2002.

3. Rådet hilste også forslaget velkommen og betragtede det som en naturlig videreførelse af det eksisterende program og en opfølgning af Kommissionens meddelelse [2] og Rådets resolution [3] om en strategi for toldunionen. Drøftelserne i Rådet viste, at der i hovedsagen var tilslutning til Parlamentets holdning.

[2] KOM(2001) 51 endelig af 8.2.2001.

[3] EFT C 171 af 15.6.2001, s. 1.

4. Det Økonomiske og Sociale Udvalg modtog forslag positivt, og ordføreren Simpsons rapport blev godkendt på plenarmødet den 17. juli 2002.

II Forslagets målsætninger

1. Formålet med det ændrede forslag er at indarbejde de af Parlamentet vedtagne ændringer i Kommissionens oprindelige forslag med henblik på vedtagelse af beslutningen ved en enkelt behandling.

2. Ændringernes indhold kan sammenfattes således:

- Målsætningerne er nu samlet i en enkelt artikel og er blevet yderligere udviklet for at afspejle denne ændring.

- De specifikke mål (artikel 4 i Kommissionens forslag) er nu prioriteter, og der er foretaget nogle forbedringer.

- Udvalgets rolle og opgaver er blevet tydeliggjort, således at det fremgår, hvilket ansvar institutionerne har hver især. Fleksibiliteten er dog blevet opretholdt eller endog forbedret.

- Der er indsat en bestemmelse i artikel 6, som muliggør en videreførelse af de eksisterende systemer.

- Artikel 2 (henvisning til kandidatlandene) er blevet forenklet, og der tales nu om "deltagende lande".

- Artikel 15, stk. 3 (udgifter, som de deltagende lande skal afholde) er blevet omskrevet og forenklet.

- Bestemmelserne om evaluering og indberetning (artikel 18) er blevet strammet.

- Ophævelsen af Told 2002 udgår (artikel 19) for at sikre, at der udarbejdes en slutrapport om Told 2002, og medlemsstaternes forpligtelse med hensyn til NCTS-implementering er blevet opretholdt.

3. De af Parlamentet foreslåede ændringer er resultatet af intensive drøftelser mellem Kommissionen, Rådet og Europa-Parlamentet, under hvilke en række foreslåede ændringer blev afvist. Ændringerne er alle slutresultatet af disse forhandlinger og accepteres af alle parter. Nogle af ændringerne er værdifulde set fra Kommissionens synspunkt (f.eks. adskillelsen af målsætninger og prioriteter), som er af stor betydning (f.eks. muligheden for at forlænge finansieringen af kontoret for information om bedrageri (AFIS) for 2003 som ønsket af OLAF) og nogle andre afspejler blot foranstaltninger, som Kommissionen agter at træffe (f.eks. vedrørende evaluering), men som af Parlamentet og nogle medlemsstater betragtes som vigtige. Ændringerne skal derfor ses som en afbalanceret pakke, i hvilken uacceptable ændringer er udeladt.

2002/0029 (COD)

Ændret forslag til EUROPA-PARLAMENTETS OG RÅDETS BESLUTNING om vedtagelse af et handlingsprogram for toldvæsenet i Fællesskabet (Told 2007)

1. Forslagets formål

Det nuværende program Told 2002 [4] udløber den 31. december 2002. Den 23. januar 2002 stillede Kommissionen forslag til en fortsættelse og udvidelse af programmet. Det centrale mål med det nye program (der betegnes Told 2007) er at sikre, at EF-retten anvendes af toldvæsenet på en sådan måde, at det indre marked fortsat fungerer korrekt i et udvidet Fællesskab.

[4] Europa-Parlamentets og Rådets beslutning nr. 105/2000/EF af 17. december 1999 om vedtagelse af et handlingsprogram for toldvæsenet i EF ("Told 2002") , EFT L 13 af 19.1.2000, s. 1.

2. Baggrund

- Kommissionen vedtog sit oprindelige forslag [KOM (2002) 26 endelig] den 23. januar 2002.

- Efter forskellige uformelle trepartskontakter vedtog Europa-Parlamentet 41 ændringsforslag under sin førstebehandling den 3. september 2002.

- Det Økonomiske og Sociale Udvalg modtog forslag positivt, og Simpson-rapporten blev godkendt på plenarmødet den 17. juli 2002.

3. Kommissionens holdning til Europa-Parlamentets ændringsforslag

3.1 Generel vurdering

De af Europa-Parlamentet vedtagne ændringsforslag er på linje med Kommissionens forslag. Ændringsforslagene vedrørende mål, fastsættelse af prioriteter, sletning af bestemmelsen om ophævelse af Told 2002 og tilføjelsen af klausulen om eksisterende IT-systemer betragtes alle som værdifulde, evalueringsbestemmelserne er blevet forbedret, og ændringerne af artikel 2 og 15 er en nyttig tydeliggørelse. Kommissionen accepterer dem derfor alle.

3.2 Gennemgang af ændringsforslagene

- Indførelse af programmet [artikel 1]

Parlamentet foreslår at forbedre ordlyden af artikel 1, således at der udtrykkeligt henvises til behovet for at garantere, at det indre marked fungerer effektivt. Dette er i overensstemmelse med programmålene og kan accepteres af Kommissionen.

- Definition af lande, der deltager i programmet [artikel 2]

Parlamentet har forenklet artikel 2 og indført betegnelsen "deltagende lande". Denne betegnelse anvendes således i hele beslutningen. Det er en nyttig tydeliggørelse, som Kommissionen accepterer.

- Programmets mål [artikel 3]

I Kommissionens forslag var målene opdelt i "overordnede mål" (artikel 3) og "specifikke mål" (artikel 4). Parlamentet skønnede, at sondringen mellem de to typer mål var uklar og foreslår en enkelt artikel vedrørende mål. Det har derfor udvidet programmålene i artikel 3. Den reviderede formulering, taget sammen med ændringerne af artikel 4 (se nedenfor), anses af Kommissionen for en forbedring og en tydeliggørelse af programmålene og er derfor acceptabel. Kommissionen mener, at den deraf følgende ændring af artikel 3, stk. 2, er forenelig med de reviderede mål.

- Programmets prioriteter [artikel 4]

Som følge af ændringen af artikel 4 foreslår Parlamentet, at de specifikke mål skal betragtes som prioriteter i virkeliggørelsen af programmålene. Det foreslår også nogle ændringer, navnlig vedrørende samarbejde og koordination mellem laboratorier. Taget sammen med de foreslåede ændringer af artikel 3 kan Kommissionen acceptere ændringerne af artikel 4.

- Komitologi [artikel 4, stk. 2, 6, stk. 2, 11, stk. 1 og 13]

Parlamentet var bekymret over, at Told 2007-udvalget ville blive tillagt lovgivningsbeføjelser ved forslagets artikel 4, stk. 2, 6, stk. 2, 11, stk. 1 og 13. Kommissionen kan acceptere, at artikel 4, stk. 2, udgår, i betragtning af de andre ændringer af artikel 3 og 4 (se ovenfor). Artikel 6, stk. 2, 11, stk. 1, og 13 er alle blevet ændret, således at der ikke henvises til Told 2007-udvalget, idet der er opretholdt en fleksibilitet med hensyn til udvikling i overensstemmelse med programmålene. Kommissionen kan også acceptere disse ændringer.

- Videreførelse af eksisterende IT-systemer [artikel 6]

Parlamentet har tilføjet en bestemmelse i artikel 6, som muliggør en videreførelse af eksisterende IT-systemer i Fællesskabet. Dermed sikres der finansiering af AFIS-systemet indtil den 31. december 2003, hvilket Kommissionen kan acceptere.

- Deltagende landes udgifter [artikel 15, stk. 3]

Der foreslås ingen ændringer af substansen af artikel 15. stk. 3, i Kommissionens forslag vedrørende de udgifter, som de deltagende lande skal bære, men Parlamentet foreslår en omorganisering og en forenkling af stykket. Det gør det lettere læseligt og forståeligt, hvilket Kommissionen kan acceptere.

- Evaluering og rapporter [artikel 18]

Parlamentet var bekymret over evalueringen af og indberetningen om programmet og ønskede at få fastsat indikatorer i programmets første år. Det foreslog også at forlænge evalueringsperioden i den første del af programmet, således at der kan foretages en mere repræsentativ evaluering, og det ønsker, at rapporten rettes til Europa-Parlamentet og Rådet snarere end blot en indberetning til Told 2007-udvalget. Disse ændringer afspejler Kommissionens hensigter og bevirker en forbedring af evalueringen af programmet og kan accepteres af Kommissionen.

- Ophævelse af Told 2002 [artikel 19]

Parlamentet var bekymret over, at ophævelsen af Told 2002 ville fjerne Kommissionens pligt til at udarbejde en slutrapport om Told 2002 og medlemsstaternes pligt til at implementere det nye datamatiserede forsendelsessystem (NCTS). Kommissionen accepterer disse ændringer.

4. Konklusion

Kommissionen ændrer sit forslag som omhandlet ovenfor i overensstemmelse med artikel 250, stk. 2, i EF-traktaten.